Det kan godt være, du går og tror, at en lang uddannelse er lig med et godt job og en høj indtægt.

Men for mange akademikere starter arbejdslivet med en længere ledighedsperiode og en række løse jobs. Og begge dele kan slå hul i den livsvigtige pensionsopsparing, advarer flere fagforbund.

»Vi har et stærkt fokus på pension, for med en lang studietid kommer mange medlemmer sent i gang med pensionsopsparingen, samtidig med at vi jo lever længere. Går der for lang tid inden der kommer penge ind på pensionskontoen, jamen så ender akademikerne som ludfattige pensionister«, siger Camilla Gregersen, formand for Dansk Magisterforening.